《题秋景图》
元代·杨敬德

金门羽客茅山来，袖携千仞青崔嵬。开缄满堂秋色起，耳根彷佛清猿哀。

白云溶溶涨川谷，谷口沧波泻寒玉。轻舠一叶何处归？锦树烟扉半红绿。

汀沙空阔天渺瀰，山有猰貐水鳄螭。篙师未必好看客，行人踽踽将安之。

作者简介：敬德，字仲礼，台州临海人。历官应奉翰林文字。泰定三年夏，以选授浙江儒学提举。王中丞士熙作序送之云：杨君居史馆久，文精思缛，言议济济，志于事功，卓然勇往之资也。尝修《赤城元统志》。